Huwa qal dan waqt li ssospenda l-liċenzja ta' sewwieq li kkawża inċident tat-traffiku tliet snin ilu Il-Maġistrat Joe Mifsud saħaq li l-ispeed camera fil-bypass tas-Siġġiewi mhu qed tħalli l-ebda effett u ħeġġeġ lill-awtoritajiet biex jimplimentaw miżuri oħra bil-għan li jonqsu l-inċidenti kkawżati minn veloċità eċċessiva f’din it-triq. Huwa qal dan waqt li qata’ sentenza fil-konfront ta’ raġel ta’ 38 sena li nstab ħati li minħabba s-sewqan perikoluż tiegħu kkawża inċident tat-traffiku tliet snin ilu. L-akkużat ingħata multa ta’ 200 u anke kellu l-liċenzja tas-sewqan tiegħu sospiża għal seba’ snin. L-inċident kien seħħ fi Triq Monsinjur Mikiel Azzopardi li skont il-Maġistrat Mifsud qed tintuża bħal trakka tal-karozzi minn xi sewwieqa. Dakinhar tal-inċident, l-akkużat kien qabeż erba’ karozzi iżda nzertat ġejja karozza oħra, bis-sewwieq tagħha jdawwar jiġri biex spiċċa daħal ġo siġra. L-akkużat kien baqa’ sejjer iżda kien instab mill-Pulizija u tressaq il-Qorti. Kien għalhekk li l-Maġistrat Mifsud talab lill-awtoritajiet biex jimplimentaw miżuri oħra f’din it-triq, fosthom anke ‘mobile speed cameras.' Il-Maġistrat ordna li s-sentenza tiegħu tkun ikkommunikata lill-Kunsill Lokali tas-Siġġiewi, lil Transport Malta u lill-Kummissarju tal-Pulizija.